Հայաստանի ճարտարագիտական ակադեմիա

Հայաստանի ճարտարագիտական ակադեմիա (ՀՃԱ), հասարակական, ինքնավար կազմակերպություն,  բնական, տեխնիկական և տնտեսական գիտությունների բնագավառների գիտնականների, գիտաշխատողների, արտադրության ղեկավարների և դիպլոմավորված մասնագետների գիտատեխնիկական միություն։

Պատմություն
Ակադեմիան հիմնադրվել է 1992 թվականին ԽՍՀՄ ճարտարագիտական ակադեմիայի հայկական մասնաճյուղի հիման վրա՝ որպես Միջազգային ճարտարագիտական ակադեմիայի (ՄՃԱ) հիմնադիր և կոլեկտիվ անդամ։

Հայաստանի ճարտարագիտական ակադեմիայի հիմնական խնդիրն է առաջատար գիտնականների և ճարտարագետների ուժերի միավորմամբ իրականացնել առավել կարևոր և հեռանկարային հետազոտություններ և մշակումներ նոր տեխնիկայի, տեխնոլոգիաների և նյութերի ստեղծման համար, որոնք կապահովեն գիտության և տեխնիկայի գիտատեխնիկական առաջընթացը։

Հայաստանի ճարտարագիտական ակադեմիան 1998 թվականից նախաձեռնել է տարեկան 4 անգամ լույս տեսնող «Ինֆորմացիոն համակարգեր, տեխնոլոգիաներ և ղեկավարում» գիտատեխնիկական ժողովածուի հրատարակումը, 2004 թվականից Միջազգային ճարտարագիտական ակադեմիայի հետ համատեղ՝ «Հայաստանի ճարտարագիտական ակադեմիայի լրաբեր»-ի հրատարակումը։

Հայաստանի ճարտարագիտական ակադեմիայի կայացմանն աջակցել են Հայաստանի պետական ճարտարագիտական համալսարանը, Երևանի ճարտարապետության և շինարարության պետական համալսարանը, Խաչատուր Աբովյանի անվան հայկական պետական մանկավարժական համալսարանը, Հայաստանի պետական տնտեսագիտական համալսարանը, «Վիասֆեր-Տեխնոպարկ» ՓԲԸ-ն, «Հայռուսգազարդ» ՓԲԸ-ն, «Երևանի գարեջուր» ՓԲԸ-ն, «Ավանի աղի կոմբինատ» ՓԲԸ-ն, Մերձավանի ոգելից խմիչքների գործարանը, «Սապֆիր» ՓԲԸ-ն, Ատոմային էլեկտրաէներգիայի շահագործման հայկական գիտահետազոտական ինստիտուտը, ՌԴ «Էներգանաուկա» կոնցեռնը, «Աշտարակ կաթ» ՓԲԸ-ն, ՌԴ «Ստրոյսերվիզ» ՓԲԸ-ն, «Գ. Նազարյան և ընկերներ» ՍՊԸ։

Ակադեմիան մասնաճյուղեր ունի Հայաստանի Շիրակի և Լոռու մարզերում, Արցախում, ԱՄՆ-ում։

ՀՃԱ-ի գիտատեխնիկական հիմնական ուղղություններ 
 Էկոնոմիկա և կառավարում
 Էլեկտրատեխնիկա և սարքաշինություն
 Էներգետիկա
 Լեռնահանքային արդյունաբերություն
 Ճարտարապետություն, քաղաքաշինություն և շինարարություն
 Մեքենաշինություն և մետալուրգիա
 Սննդի և թեթև արդյունաբերության տեխնոլոգիա
 Ինֆորմատիկա, էլեկտրոնիկա և գիտական սարքաշինություն
 Քիմիական, կենսաբանական և բնապահպանական տեխնոլոգիաներ
 Ռազմաճարտարագիտական հիմնահարցեր և կոլեկտիվ անվտանգության  քաղաքական հայեցակարգեր

Ծանոթագրություններ

Արտաքին հղումներ 
 Պաշտոնական կայք 

Գիտական կազմակերպություններ